CC 20220801
Beowulf (Wyatt) — Beowulf: XXII\n“Geþenc nū, se mǣra maga Healfdenes,\n1475snottra fengel, nū ic eom sīðes fūs,\ngold-wine gumena, hwæt wit gēo sprǣcon:\ngif ic æt þearfe þīnre scolde\naldre linnan, þæt ðū mē ā wǣre\nforð-gewitenum on fæder stǣle.\n1480Wes þū mund-bora mīnum mago-þegnum,\nhond-gesellum, gif mec hild nime;\nswylce þū ðā mādmas, þe þū mē sealdest,\nHrōðgār lēofa, Higelāce onsend.\nMæg þonne on þǣm golde ongitan Gēata dryhten,\n1485gesēon sunu Hrēðles, þonne hē on þæt sinc starað,\nþæt ic gum-cystum gōdne funde\nbēaga bryttan, brēac þonne mōste. Ond þū Unferð lǣt ealde lāfe,\nwrætlīc wǣg-sweord, wīd-cūðne man\n1490heard-ecg habban; ic mē mid Hruntinge\ndōm gewyrce, *oþðe mec dēað nimeð.” Fol. 163a.\nÆfter þǣm wordum Weder-Gēata lēod\nbīdan wolde; brim-wylm onfēng\n1495hilde-rince. Ðā wæs hwīl dæges,\nǣr hē þone grund-wong ongytan mehte.\nSōna þæt onfunde, sē ðe flōda begong\nheoro-gīfre behēold hund missera,\ngrim ond grǣdig, þæt þǣr gumena sum\n1500æl-wihta eard ufan cunnode.\nGrāp þā, tōgēanes, gūð-rinc gefēng\natolan clommum; nō þȳ ǣr in gescōd\nhālan līce; hring ūtan ymbbearh,\nþæt hēo þone fyrd-hom ðurhfōn ne mihte,\n1505locene leoðo-syrcan, lāþan fingrum.\nBær þā sēo brim-wyl[f], þā hēo tō botme cōm,\nhringa þengel tō hofe sīnum,\nswā hē ne mihte nō (hē þēah mōdig wæs)\nwǣpna gewealdan; ac hine wundra þæs fela\n1510swe[n]cte on sunde, sǣ-dēor monig\nhilde-tuxum here-syrcan bræc,\nēhton āglǣcan. Ðā se eorl ongeat, þæt hē [in] nīð-sele nāt-hwylcum wæs,\nþǣr him nǣnig wæter wihte ne sceþede,\n1515ne him for hrōf-sele hrīnan ne mehte\nfǣr-gripe flōdes; *fȳr-lēoht geseah, Fol. 163b.\nblācne lēoman beorhte scīnan.\nOngeat þā se gōda grund-wyrgenne,\nmere-wīf mihtig; mægen-rǣs forgeaf\n1520hilde-bille, hond swenge ne oftēah,\nþæt hire on hafelan hring-mǣl āgōl\ngrǣdig gūð-lēoð. Ðā se gist onfand,\nþæt se beado-lēoma bītan nolde,\naldre sceþðan, ac sēo ecg geswāc\n1525ðēodne æt þearfe; ðolode ǣr fela\nhond-gemōta, helm oft gescær,\nfǣges fyrd-hrægl; ðā wæs forma sīð\ndēorum mādme, þæt his dōm ālæg.\nEft wæs ān-rǣd, nalas elnes læt,\n1530mǣrða gemyndig, mǣg Hy[ge]lāces.\nWearp ðā wunden-mǣl wrættum gebunden\nyrre ōretta, þæt hit on eorðan læg,\nstīð ond stȳl-ecg; strenge getrūwode,\nmund-gripe mægenes. Swā sceal man dōn,\n1535þonne hē æt gūðe gegān þenceð\nlongsumne lof, nā ymb his līf cearað.\nGefēng þā be eaxle (nalas for fǣhðe mearn) Gūð-Gēata lēod Grendles mōdor,\nbrægd þā beadwe heard, þā hē gebolgen wæs,\n1540feorh-genīðlan, þæt hēo on flet gebēah.\nHēo him eft hraðe hand-lēan forgeald\ngrim*man grāpum, ond him tōgēanes fēng; Fol. 164a.\noferwearp þā wērig-mōd wigena strengest,\nfēþe-cempa, þæt hē on fylle wearð.\n1545Ofsæt þā þone sele-gyst, ond hyre seax getēah\nbrād, brūn-ecg, wolde hire bearn wrecan,\nāngan eaferan. Him on eaxle læg\nbrēost-net brōden; þæt gebearh fēore,\nwið ord ond wið ecge ingang forstōd.\n1550Hæfde ðā forsīðod sunu Ecgþēowes\nunder gynne grund, Gēata cempa,\nnemne him heaðo-byrne helpe gefremede,\nhere-net hearde, ond hālig God\ngewēold wīg-sigor, wītig Drihten,\n1555rodera Rǣdend hit on ryht gescēd\nȳðelīce; syþðan hē eft āstōd.\nRetrieved from "http://en.wikisource.org/w/index.php?title=Beowulf_(Wyatt)/Beowulf_22&oldid=4036412"\tHidden category: Subpages\tNavigation menu\nThis page was last modified on 26 August 2012, at 09:52.